Mert a párt nem akar tárgyalni arról, hogy őt támogassa a főpolgármester-választáson. A Jobbiknak viszont segíteni akar, hogy „megtalálja a jobbközép identitást”.

Egy politikai centrum képzését tűzte célul Puzsér Róbert független főpolgármester-jelölt, és az LMP is e cél elérése miatt támogatja az indulót. Az együttműködés megkezdéséről és a további célokról a jelölt és Kanász-Nagy Máté, az LMP országos elnökségének titkára beszélt hétfőn sajtótájékoztatón.

Puzsér Róbert azt mondta: az LMP támogatásával a centrumképzés feltételeinek csupán a fele teljesült, az együttműködés kiszélesítéséhez ugyanis a „potenciális centrumpártok”, vagyis az LMP, a Jobbik és a Momentum közül legalább kettő támogatása kell.

A Momentum nem hajlandó tárgyalni – ismerte el, megjegyezve, számára ez elfogadhatatlan és „az SZDSZ legsötétebb napjait idézi”, a Jobbikkal viszont zajlanak a tárgyalások. Ezt a pártot Puzsér Róbert bénultnak nevezte, amely szerencsére ugyan eldobta régi identitását, de semmi új nincs a helyében. „Én segíteni fogok a Jobbiknak abban, hogy megtalálja a jobbközép identitást” – fogalmazott.

Kijelentette: ahogy a másik két párt, az LMP is súlyos identitáskrízisben van, ám az LMP dolga a legkönnyebb, hiszen az ökopárt gyökerei világosak. Az együttműködés jelenleg közös programalkotásra terjed ki velük, de ha további párt csatlakozik, akkor már kölcsönös vállalásokat, garanciákat tudnak biztosítani egymásnak – mondta.

Ezen pártok szerinte képesek azokat képviselni, akik nem kérnek a nagy szekértáborokból, a jobb-bal hasadékból. Szavazóik centrumszavazók – hangsúlyozta Puzsér Róbert, hozzátéve: konszenzus kialakítására törekszik a pártok között, de ha nem sikerül, mert kiderül, hogy azok csupán a saját sértettségük vagy „kisstílű haszonszerző szemléletük rabjai”, akkor a szavazóikból fog centrumot képezni.

Úgy összegzett: azokat szeretnék képviselni, akik egyaránt mondanak nemet a Fideszre és a KDNP-re, valamint az MSZP-re és a DK-ra.

A centrum szellemiségéről Puzsér Róbert azt mondta: a történelmi tapasztalat azt mutatja, hogy a centrum pártjai, legyenek akár jobb- akár baloldaliak, mindig közelebb állnak egymáshoz, mint önmaguk szélsőségeihez.

Puzsér Róbert kérdést kapott arról, hogy az LMP egyik politikusa üzleti kapcsolatban áll kormányhoz közelálló üzletemberekkel. Azt felelte: ez zavarja őt, szerinte Ungár Péter akkor válhatna teljes értékű ellenzéki politikussá, ha eloldaná ezen kapcsolatait. Hozzátette, Ungár Péter azt mondta neki: dolgozik az ügyön. Ezt Kanász-Nagy Máté is megerősítette.

Sétáló Budapest programját egy olyan vállalásnak nevezte, „amelyet meg lehet jegyezni, azonosítani lehet vele és számon lehet kérni”. Kijelentette: megvalósítását garantálja, és ha mégsem sikerül, másnap lemond, míg egyéb vállalásai esetében csak törekszik azok véghezvitelére. Zöld, összefüggően besétálható, bekerékpározható autómentes zónát kíván létrehozni Budapest belvárosában – fejtette ki.

Kampánya támogatásáról azt mondta: „én nem számítok egy fillérre sem az LMP-től”, megjegyezte ugyanakkor, hogy eddig erről nem tárgyaltak. Hozzátette: a kampány költségvetését közösségi finanszírozásra akarják alapozni, átláthatóan, úgy, hogy a források nem hozzájuk, hanem egy tőlük független szervezethez folynak be. Százezer forintnál nagyobb összeget nem fogadnak el, mert szerinte ennél magasabb összegért az üzleti világ „már vár valamit cserébe”.

Kanász-Nagy Máté megerősítette: ezután tárgyalnak arról, az LMP a jövő évi kampányforrásait hogyan hasznosítja majd a főpolgármester-jelölti kampányban. (MTI)